b'\n_START_ARTICLE_\nTel\xc2\xb7lurita\n_START_SECTION_\nCaracter\xc3\xadstiques\n_START_PARAGRAPH_\nLa tel\xc2\xb7lurita \xc3\xa9s di\xc3\xb2xid de tel\xc2\xb7luri, la seva f\xc3\xb3rmula qu\xc3\xadmica \xc3\xa9s TeO\xe2\x82\x82. Cristal\xc2\xb7litza en el sistema ortor\xc3\xb2mbic. Els cristalls poden arribar a mesurar 2 cm; s\xc3\xb3n aciculars, allargats al llarg de [001], o tenen forma de llistons aplanats en {100}, hi s\xc3\xb3n comuns les estries paral\xc2\xb7leles a [001]. Tamb\xc3\xa9 pot apar\xc3\xa8ixer en grups radials de cristalls en forma de feixos o arrodonits; tamb\xc3\xa9 en forma de pols o massiva. La seva duresa a l\'escala de Mohs \xc3\xa9s 2. \xc3\x89s el dimorf de la paratel\xc2\xb7lurita._NEWLINE_Segons la classificaci\xc3\xb3 de Nickel-Strunz, la tel\xc2\xb7lurita pertany a "04.De: \xc3\x92xids i hidr\xc3\xb2xids amb proporci\xc3\xb3 Metall:Oxigen = 1:2 i similars amb cations de mida mitjana; amb diversos poliedres" juntament amb els seg\xc3\xbcents minerals: downeyita, koechlinita, russellita, korago\xc3\xafta, tungstibita, paratel\xc2\xb7lurita, bismutotantalita, bismutocolumbita, cervantita, estibiotantalita, estibiocolumbita, clinocervantita i baddeleyita.\n_START_SECTION_\nFormaci\xc3\xb3 i jaciments\n_START_PARAGRAPH_\nLa tel\xc2\xb7lurita \xc3\xa9s un producte d\'alteraci\xc3\xb3 de tel\xc2\xb7luri i tel\xc2\xb7lururs que apareix en les zones d\'oxidaci\xc3\xb3 d\'alguns dip\xc3\xb2sits minerals hidrotermals. Va ser descoberta a Fa\xc5\xa3a B\xc4\x83ii, a Zlatna (Prov\xc3\xadncia d\'Alba, Romania). Tamb\xc3\xa9 ha estat descrita al Canad\xc3\xa0, Espanya, els Estats Units, Fran\xc3\xa7a, Hongria, el Jap\xc3\xb3 , M\xc3\xa8xic, Myanmar, Pol\xc3\xb2nia, la Rep\xc3\xbablica Txeca, altres indrets de Romania, R\xc3\xbassia, el Tajikistan, Xile i la Xina._NEWLINE_Sol torbar-se associada a altres minerals com: tel\xc2\xb7luri natiu, tetradimita, nagyagita i molts tel\xc2\xb7lurats.'